Document ID: 32011R0514

KOMISSION TÄYTÄNTÖÖNPANOASETUS (EU) N:o 514/2011,
annettu 25 päivänä toukokuuta 2011,
tiettyihin maataloustuotteiden valmistuksessa tuotettuihin tavaroihin sovellettavien etuuskohtelukauppaa koskevien menettelyjen yksityiskohtaisista soveltamissäännöistä neuvoston asetuksen (EY) N:o 1216/2009 7 artiklan 2 kohdan mukaisesti
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 30 päivänä marraskuuta 2009 annetun neuvoston asetuksen (EY) N:o 1216/2009 (1) ja erityisesti sen 7 artiklan 2 kohdan,
sekä katsoo seuraavaa:
(1)
Komission asetuksessa (EY) N:o 1460/96 (2) vahvistetaan tiettyihin maataloustuotteiden valmistuksessa tuotettuihin tavaroihin sovellettavien etuuskohtelukauppaa koskevien menettelyjen soveltamista koskevat yksityiskohtaiset säännöt neuvoston asetuksen (EY) N:o 1216/2009 7 artiklan mukaisesti. Tiettyihin maataloustuotteiden valmistuksessa tuotettuihin tavaroihin sovellettavien etuuskohtelukauppaa koskevien menettelyjen kehittymisen vuoksi on tarpeen korvata kyseinen asetus.
(2)
Tietyissä etuuskohtelusopimuksissa, jotka unioni on tehnyt kolmansien maiden kanssa, määrätään yhteisessä tullitariffissa vahvistettuja maatalousosia tai lisätulleja alempien maatalousosien ja lisätullien soveltamisesta. Sen vuoksi on tarpeen vahvistaa myönnettävien alennusten soveltamista koskevat yksityiskohtaiset säännöt.
(3)
On tarpeen laatia luettelo perustuotteista, joiden osalta voidaan vahvistaa alennettuja maatalousosia kolmansien maiden kanssa tehtyjen etuuskohtelusopimusten nojalla.
(4)
Myönnettävät alennukset olisi asetuksen (EY) N:o 1216/2009 mukaisesti vahvistettava joko alentamalla maatalousosien laskemisessa käytettäviä perusmääriä tai alentamalla tiettyihin erityistavaroihin sovellettavia maatalousosia.
(5)
Asetuksen (EY) N:o 1216/2009 14 artiklan mukaisesti silloin, kun on tarpeen määrittää etuuskohtelukaupassa sovellettavat alennetut maatalousosat, olisi vahvistettava perustuotteiden ominaisuudet ja valmistukseen käytettyinä pidettävien perustuotteiden määrät.
(6)
On aiheellista vahvistaa säännöt tiettyjen tavaroiden sisältämiin sokeri- ja viljamääriin sovellettavien lisätullien alennusten laskemiseksi, kun etuuskohtelusopimusten puitteissa on sovittu tällaisten lisätullien alentamisesta.
(7)
Alennettuja tulleja koskeva etuus myönnetään yleensä tariffikiintiöiden rajoissa asianomaisen etuuskohtelusopimuksen mukaisesti. Kyseisten tariffikiintiöiden tehokkaan hallinnoinnin varmistamiseksi hallinnoinnissa olisi noudatettava tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetussa komission asetuksessa (ETY) N:o 2454/93 (3) vahvistettuja tariffikiintiöiden hallinnointia koskevia sääntöjä.
(8)
Selkeyden ja avoimuuden vuoksi asianomaisessa etuuskohtelusopimuksessa olisi esitettävä luettelo tavaroista, joita alennetut maatalousosat tai alennetut lisätullit koskevat, riippumatta siitä, kuuluvatko ne tariffikiintiöön.
(9)
Asetuksen (EY) N:o 1216/2009 mukaisesti maatalousosaa vastaavan arvotulliosuuden korvaaminen erityismäärällä olisi sallittava, jos etuuskohtelusopimuksessa niin määrätään. Tämä määrä ei kuitenkaan saisi olla suurempi kuin maksu, jota sovelletaan muussa kuin etuuskohteluun oikeuttavassa kaupassa.
(10)
Koska alennettuja tulleja koskevan etuuden saaminen edellyttää, että tavarat ovat peräisin maista, joiden kanssa etuuskohtelusopimus on tehty, on tarpeen määrittää sovellettavat alkuperäsäännöt.
(11)
Tässä asetuksessa säädetyt toimenpiteet ovat perussopimuksen liitteeseen I kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Tässä asetuksessa vahvistetaan säännöt asetuksen (EY) N:o 1216/2009 7 artiklan 2 kohdassa tarkoitettujen alennettujen maatalousosien ja 5 artiklan 2 kohdassa tarkoitettujen niihin liittyvien lisätullien määrittämistä sekä asetuksessa (EY) N:o 1216/2009 tarkoitettuihin tavaroihin ja tuotteisiin sovellettavien etuuskohtelusopimusten mukaisesti avattavien kiintiöiden hallinnoimista varten.
2 artikla
Asetuksessa (EY) N:o 1216/2009 tarkoitettujen alennettujen maatalousosien määrittämisessä otetaan huomioon seuraavat perustuotteet:
-
CN-koodi ex 1001 90 99, tavallinen vehnä,
-
CN-koodi 1001 10 00, makaroni- eli durumvehnä,
-
CN-koodi 1002 00 00, ruis,
-
CN-koodi 1003 00 90, ohra,
-
CN-koodi 1005 90 00, maissi, muu kuin kylvämiseen tarkoitettu,
-
CN-koodit 1006 20 96 ja 1006 20 98, pitkäjyväinen esikuorittu riisi, jäljempänä ’riisi’,
-
CN-koodi 1701 99 10, valkoinen sokeri,
-
CN-koodit 1703 10 00 ja 1703 90 00, melassi,
-
CN-koodi ex 0402 10 19, maitojauhe, jonka rasvapitoisuus on enintään 1,5 painoprosenttia, lisättyä sokeria tai muuta makeutusainetta sisältämätön, tuotetta lähinnä olevan pakkauksen nettopaino vähintään 2,5 kilogrammaa, jäljempänä ’TJ2’,
-
CN-koodi ex 0402 21 19, maitojauhe, jonka maitorasvapitoisuus on 26 painoprosenttia, lisättyä sokeria tai muuta makeutusainetta sisältämätön, tuotetta lähinnä olevan pakkauksen nettopaino vähintään 2,5 kilogrammaa, jäljempänä ’TJ3’,
-
CN-koodi ex 0405 10, voi, jonka rasvapitoisuus on 82 painoprosenttia, jäljempänä ’TJ6’.
3 artikla
1. Etuuskohtelukaupan puitteissa sovellettavat alennetut maatalousosat lasketaan tässä asetuksessa tarkoitettujen tavaroiden valmistuksessa käytettyinä pidettyjen perustuotteiden määrien perusteella.
2. Edellä olevassa 1 kohdassa tarkoitetut perustuotteiden määrät ilmoitetaan liitteessä I siinä olevien yhdistetyn nimikkeistön (CN) koodeilla ilmoitettujen tavaroiden osalta.
3. Jos liitteessä I viitataan CN-koodeilla ilmoitettujen tavaroiden osalta liitteeseen II, edellä olevassa 1 kohdassa tarkoitetut määrät ovat liitteessä II esitettyjen mukaiset.
4. Edellä olevassa 3 kohdassa tarkoitettujen tavaroiden osalta käytetään liitteessä III esitettyjä lisäkoodeja tavaran koostumuksen mukaisesti.
5. Jos etuuskohtelusopimuksessa niin määrätään, alennetut maatalousosat ja tarvittaessa kuhunkin tavaraan, jolle voidaan myöntää tullin alennus, sovellettavat alennetut lisätullit saadaan 1-4 kohdasta poiketen soveltamalla vähennyskerrointa maatalousosiin ja niihin liittyviin lisätulleihin, jotka on vahvistettu yhteisessä tullitariffissa.
4 artikla
1. Liitteessä II lueteltujen tavaroiden osalta sokeria (AD S/Z) ja jauhoa (AD F/M) koskevien alennettujen lisätullien laskemista varten huomioon otettavat sokeri- ja viljamäärät esitetään liitteessä II olevassa B ja C kohdassa vastaavasti siinä ilmoitettujen sakkaroosi-, inverttisokeri- ja/tai isoglukoosipitoisuuksien ja tärkkelys- ja/tai glukoosipitoisuuksien osalta.
2. Liitteeseen II sisältymättömien tavaroiden osalta 1 kohdassa tarkoitetut lisätullit saadaan ottamalla huomioon ainoastaan ne perustuotteiden määrät, jotka kuuluvat joko vilja-alaan tai sokerialaan neuvoston asetuksen (EY) N:o 1234/2007 (4) liitteessä I olevan I ja III osan mukaisesti.
5 artikla
1. Alennetut maatalousosat ja tarvittaessa kuhunkin tavaraan, jolle voidaan myöntää tullin alennus, sovellettavat alennetut lisätullit lasketaan 3 artiklan 1 kohdan mukaisesti kertomalla valmistuksessa käytettynä pidetyt perustuotteiden määrät 2 kohdassa tarkoitetulla perusmäärällä ja laskemalla nämä määrät yhteen kaikkien tämän tavaran valmistuksessa käytettyinä pidettyjen perustuotteiden kanssa.
2. Alennettujen maatalousosien sekä tarvittaessa alennettujen lisätullien laskemiseksi huomioon otettava perusmäärä on kyseisessä etuuskohtelusopimuksessa määrätty tai sen mukaisesti määritetty euroina vahvistettu määrä.
3. Jos etuuskohtelusopimuksessa säädetään maatalousosien alennuksesta tavarakohtaisesti sen sijaan, että alennettaisiin perusmääriä, alennetut maatalousosat on laskettava soveltamalla sopimuksessa määrättyä alennusta yhteisessä tullitariffissa vahvistettuihin maatalousosiin.
4. Jos edellä olevan 1, 2 ja 3 kohdan mukaisesti määritetyn alennetun maatalousosan ja tarvittaessa alennettujen lisätullien määrä 100 kilogrammalta tavaraa on vähemmän kuin 2,4 euroa, tämän maksuosan tai lisätullin määrä on vahvistettava nollaksi.
6 artikla
1. Komissio julkaisee 5 artiklan mukaisesti vahvistettujen alennettujen maatalousosien ja tarvittaessa alennettujen lisätullien määrät Euroopan unionin virallisessa lehdessä.
2. Jollei asianomaisen kolmannen maan kanssa tehdyssä sopimuksessa toisin määrätä, 1 kohdan mukaisesti julkaistuja määriä sovelletaan 1 päivästä heinäkuuta julkaisemista seuraavan vuoden 30 päivään kesäkuuta.
Jos kuitenkin perustuotteisiin sovellettavat alennetut maatalousosat ja alennetut lisätullit pysyvät samoina, 5 artiklan mukaisesti vahvistettuja maatalousosia ja lisätulleja sovelletaan edelleen, kunnes korvaavat maatalousosat ja lisätullit on julkaistu.
7 artikla
Etuuskohtelusopimuksessa on määrättävä tai sen pohjalta on voitava määrittää seuraavat:
a)
tavarat, joille voidaan myöntää alennettu maatalousosa;
b)
tavarat, joille voidaan myöntää alennettu lisätulli;
c)
myönnetty alennus tai myönnetyt alennukset;
d)
sovellettava tariffikiintiö, jos alennukset myönnetään tällaisen kiintiön puitteissa.
8 artikla
Jos etuuskohtelusopimuksessa silloin, kun on kyse asetuksen (EY) N:o 1216/2009 liitteessä II olevassa taulukossa 2 luetelluista jalostetuista maataloustuotteista, määrätään maatalousosan soveltamisesta erityismäärän muodossa, riippumatta siitä, tehdäänkö alennus jonkin tariffikiintiön puitteissa, ja jos yhteisessä tullitariffissa edellytetään arvotullin soveltamista kyseisten tavaroiden muuhun kuin etuuskohteluun oikeutetussa tuonnissa, maksettava määrä ei saa ylittää viimeksi mainittua tullia.
9 artikla
Tässä asetuksessa ’alkuperätuotteilla’ tarkoitetaan tavaroita, jotka täyttävät kyseessä olevassa etuuskohtelusopimuksessa vahvistetut alkuperätuotteiden aseman saamisen edellytykset.
10 artikla
1. Yhteisen tullitariffin maatalousosia sovelletaan seuraavissa tapauksissa:
a)
maatalousosat koskevat asetuksen (EY) N:o 1216/2009 liitteeseen II sisältyviä tavaroita, joihin ei sovelleta etuuskohtelua koskevia menettelyjä, jotka liittyvät kyseisten tavaroiden kauppaan asianomaisen maan kanssa,
b)
maatalousosat koskevat tavaroita, jotka ylittävät tariffikiintiön.
2. Jos tariffikiintiö koskee arvotullien alennusta, joka vastaa sen maatalousosaa 8 artiklassa tarkoitetussa muodossa, tariffikiintiöt ylittäviin määriin sovelletaan yhteisen tullitariffin mukaisia tulleja tai sopimuksessa muutoin määrättyjä tulleja.
11 artikla
Tässä asetuksessa tarkoitettuja tariffikiintiöitä hallinnoidaan komission asetuksen (ETY) N:o 2454/93 308 a, 308 b ja 308 c artiklan mukaisesti.
12 artikla
Kumotaan asetus (EY) N:o 1460/1996.
13 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2011.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä toukokuuta 2011.

Labels: 3
17